Maja Panduro (S), 2013-02-05:
Jeg vil undlade at kommentere hr. Eyvind Vesselbos betragtninger om ministres køn og temperatur og egentlig opfordre til, at han holder dem ude i slyngelstuen og ikke her i Folketingssalen.
Her diskuterer vi jo politik og substans, og det er også det, vi skal gøre i dag, og det er endda noget ganske vigtigt.
Jeg sad og tænkte over, da jeg forberedte mig, at det nogle gange med noget af det, vi diskuterer herinde, godt kan virke, som om der er en omvendt proportionalitet imellem, hvad der måske kan lyde slagkraftigt og sexet ude i stuerne, og hvad der er vigtigt.
Jeg tror måske nok, at nogle af dem, der sidder og ser Folketings-tv og hører os snakke om nævnsafgørelser, ankepraksis, klageadgange osv., vil tænke: Ah, det er lidt tørt.
Men det er ikke desto mindre et meget, meget afgørende spørgsmål for vores borgeres retssikkerhed, som vi skal drøfte her i dag, og måske især for nogle af de borgere, som har det sværest og har mest brug for fællesskabets hjælp og for, at der er en ordentlig sikkerhed omkring de afgørelser, der bliver truffet for dem.
Derfor vil jeg gerne kvittere for, at fru Karina Adsbøl har rejst det her spørgsmål, og for, at vi får lejlighed til at drøfte det, og selvfølgelig også for, at begge ministre møder så velforberedte op.
Vi har været optaget af netop det her.
Venstres ordfører får det lidt til at lyde, som om der er tale om et nyt problem.
Det er måske en lille smule flot at præsentere det sådan, for det er det jo desværre ikke.
Det er en evig udfordring og balancegang at sikre, at der er nogle ordentlige muligheder for at klage, og at vi har nogle regler, som jo er baseret på konkrete og individuelle skøn for hver enkelt borger.
Derfor vil der nogle gange kunne være uenighed mellem borgeren og den offentlige myndighed om den afgørelse, som bliver truffet.
Derfor har vi også allerede sat forskellige initiativer i gang, som ministrene har redegjort for.
I lovforslaget forenkler vi klagestrukturen.
Vi får trimmet strukturen for de principielle sager, som jo skal bruges med henblik på, at kommunerne også kan dygtiggøre sig og få bedre rådgivning, og vi har i forslaget endda også afsat midler specifikt til en bedre rådgivning af kommunerne, sådan at vi kan blive bedre til at sørge for, at borgeren får den rigtige afgørelse i første hug.
For det er jo det, som tjener borgeren og os alle sammen bedst.
Derudover er vi i Socialdemokratiet også glade for de undersøgelser, som er sat i gang.
Ankestyrelsen er på vej med en undersøgelse af netop det her med de økonomiske hensyn og de lokalt fastsatte serviceniveauer, og den anden undersøgelse drejer sig om kommunernes efterlevelse af de afgørelser, der kommer fra ankemyndighederne, og også rettidigheden heraf.
Jeg skal på vegne af Socialdemokraterne, Radikale Venstre, SF, Enhedslisten og Liberal Alliance læse et forslag til vedtagelse op.
Det lyder:
Forslag til vedtagelse »Det er afgørende for borgernes retssikkerhed, at lovgivningen efterleves, når myndighederne træffer afgørelse på det sociale område. Folketinget understreger, at hjælpen skal tilrettelægges efter en konkret, individuel behovsvurdering.
Retssikkerheden skal sikres gennem et effektivt klagesystem.
Folketinget konstaterer, at det kommunale tilsyn kan give de ansvarlige medlemmer af kommunalbestyrelsen dagbøder, hvis kommunen ikke vil efterleve en endelig afgørelse truffet af de sociale klageinstanser.
Folketinget opfordrer regeringen til at fortsætte indsatserne for at styrke sagsbehandlingskvaliteten i kommunerne samt straks gennemføre en undersøgelse af kommunernes efterlevelse af ankemyndighedernes afgørelser, herunder rettidigheden heraf.
Når undersøgelsen er gennemført, vil social- og integrationsministeren forelægge denne for Folketingets partier med henblik på drøftelse heraf.
Folketinget erindrer om aftalen om forbedring af klagesystemet.
Det er Folketingets forventning, at der kommer kortere og mere ensartet sagsbehandling, når etablering af et nyt ankecenter i Ankestyrelsen er gennemført.